Псалам 126
Спасење робља Сионског.
Песма за пењање.
1 Кад враћаше Господ робље сионско,
бејасмо као у сну.
2 Тада уста наша беху пуна радости,
и језик наш певања.
Тада говораху по народима:
Велико дело чини Господ на њима.
3 Велико дело чини Господ на нама;
развеселисмо се.
4 Враћај, Господе, робље наше,
као потоке на сасушену земљу.
5 Који су са сузама сејали,
нека жању с певањем.
6 Иде и плаче који носи семе да сеје;
поћи ће с песмом носећи снопове своје.