20
Прорицање о победама Асираца над Мисиром и Етиопијом.
1 Године које дође Тартан на Азот, кад га посла Саргон цар асирски, те би Азот и узе га, 2 у то време рече Господ преко Исаије сина Амосовог говорећи: Иди, скини кострет са себе, и изуј обућу с ногу својих. И учини тако и иђаше го и бос.
3 Тада рече Господ: Како иде слуга мој Исаија го и бос за знак и чудо шта ће бити до три године Мисиру и етиопској, 4 тако ће одвести цар асирски у ропство Мисирце, и Етиопљане у сужањство, децу и старце, голе и босе и голих задњица, на срамоту Мисирцима. 5 И препашће се и посрамиће се од етиопске, узданице своје, и од Мисира, поноса свог. 6 И рећи ће тада који живе на овом острву: Гле, то је узданица наша, ка којој притецасмо за помоћ да се сачувамо од цара асирског; како ћемо се избавити?